প্রাচীন মিশরীয় দেবতা
প্রাচীন মিশরীয় দেবতা বলতে বোঝানো হয় সেই সমস্ত দেবতা এবং দেবীদের, যাদের প্রাচীন মিশরে পূজা করা হত, এবং যাদের উদ্দেশ্যে ফারাও সম্রাটগণ মন্দির নির্মাণ করতেন।
প্রাচীন মিশরীয়রা মূলতঃ প্রাকৃতিক শক্তির উপাসক ছিলেন; তাই দেবতাদের উদ্দেশ্যে নৈবেদ্য নিবেদন এবং অন্যান্য বিচিত্র কিছু ব্রত পালন-ই ছিল প্রাচীন মিশরীয় ধর্মের মূল কথা। আনুমানিক ৩১০০ খৃষ্ট-পূর্ব তে, মিশর প্রতিষ্ঠার পরে, সমস্ত ব্রত পালনের নিয়মাবলী এবং নৈবেদ্য অর্পণের ক্ষমতা মিশরের উচ্চ ও নিম্ন ভূমির শাসক এবং দেবতাদের প্রতিনিধি ফারাও-দের মাধ্যমেই নিয়ন্ত্রিত হত। যদিও প্রতিটি মন্দিরেই একজন করে প্রধান পুরোহিত এবং একাধিক সহ-পুরোহিত থাকতেন এই সমস্ত নিয়মাবলী পালন করে দেবতাদের তুষ্ট করার জন্যে।
বিভিন্ন যুগে, যেসব দেবতারা সবচেয়ে সম্মানীত দেবতা হিসেবে গণ্য হয়েছেন তাদের মধ্যে উল্লেখযোগ্য ছিলেন সূর্যদেবতাগণ, সূর্য ও বাতাসের দেবতা রহস্যময় আমন, এবং যাদুর দেবী আইসিস। যদিও মিশরীয়রা মূলত একাধিক দেবতাদের উপাসনা করতেন,কিন্তু খ্রিষ্টপূর্ব ১৪ শতাব্দীতে ফারাও সম্রাট আতেন এর রাজত্বকালে, মিশরীয়রা একেশ্বরবাদী হয়ে ওঠেন রাজধর্ম অনুযায়ী।
প্রাচীন মিশরীয়রা বিশ্বাস করতেন ভালো-মন্দ সমস্ত কিছুর মধ্যেই ঈশ্বরের অবস্থান রয়েছে, যেমন ঝড়, বৃষ্টি, নীল নদের বন্যা সমস্ত কিছুই দেবতাদের দ্বারা নিয়ন্ত্রিত হত। ফারাও এবং অন্যান্য রাজবংশীয় লোকজন ছাড়াও সাধারণ মানুষ জীবনের যে কোন গুরুত্বপূর্ণ ঘটনায় তারা দেবতাদের দ্বারস্থ হতেন। এজন্য বিভিন্ন মন্দিরে পূজা, প্রার্থনা এবং অর্ঘ্য নিবেদন করতেন দেবতাদের উদ্দেশ্যে। ফারাওরাও শিকার-যাত্রা, যুদ্ধযাত্রা, ইত্যাদি গুরুত্বপূর্ণ সময়ে দেবতাদের আশীর্বাদ লাভ করার জন্যে, মন্দিরে যেতেন, এমনকি কয়েকদিন অপেক্ষাও করতেন মন্দিরে অবস্থান করে দেবতাদের নির্দেশ পাওয়ার জন্যে। মিশরীয় জনজীবনের এক গুরুত্বপূর্ণ অংশ দেবতাদের সাথে এইভাবে ওতপ্রোত ভাবে জড়িয়ে আছে।
প্রাচীন মিশরীয় ঐতিহ্যের মাঝে যে সমস্ত সত্ত্বাকে ঈশ্বর হিসাবে গণ্য করা হতো, তাদের সংখ্যা গণনা করা সত্যই কঠিন । বিভিন্ন মিশরীয় প্রাচীন গ্রন্থ এবং পুরাণে এমন অনেক দেবদেবীর নাম পাওয়া যায়, যাঁদের ভূমিকা, প্রকৃতি এমনকি পৌত্তলিক রূপও অজানা এবং অস্পষ্ট এবং এমন অনেক দেবতাদের এমন পরোক্ষ উল্লেখ পাওয়া যায়, যাঁদের নামও সঠিকভাবে পাওয়া যায় না । মিশরতত্ত্ববিদ জেমস পি অ্যালেন অনুমান করেন যে মিশরীয় গ্রন্থে প্রায় ১৪০০ টিরও বেশি দেবতাদের উল্লেখ করা হয়েছে,; যদিও তার সহকর্মী ক্রিশ্চিয়ান লেইৎস বলেছেন যে "হাজার হাজার" দেবতা রয়েছে মিশরীয় পুরাণ এবং প্রাচীন গ্রন্থাবলী তে । মিশরীয় ভাষায় দেবতাদের নামে 'nṯr' (দেব) এবং দেবীদের নামে 'nṯrt' (দেবী) যোগ করা হয় নামকরণের সাধারণ পরিভাষা অনুযায়ী। পণ্ডিতরা এই শব্দগুলির বৈয়াকরণিক ব্যবচ্ছেদ দ্বারা দেবতাদের মূল প্রকৃতি উপলব্ধি করার চেষ্টা করেছেন, কিন্তু কোন প্রস্তাবিত ব্যাখ্যাই সর্বজনগ্রাহ্য না হওয়াতে এই পরিভাষাগুলির মৌলিক উতপত্তি এখনো অজানা। যে সমস্ত হায়ারোগ্লাইফস চিত্রলিপি এবং নির্ণায়ক হিসাবে ব্যবহার করা হয়েছে এই পরিভাষা গুলি লিপিবদ্ধ করার জন্যে, তাদের বৈশিষ্ট্য থেকে বোঝা যায় যে মিশরীয়গণ দেবতাদের সাথে সংযোগ স্থাপন করতে চেষ্টা করেছেন । এই চিহ্নগুলির মধ্যে সবচেয়ে জনপ্রিয় একটি খুঁটি থেকে উড়ন্ত পতাকা। অনুরূপ চিহ্ন বিশিষ্ট বস্তু প্রাচীন মিশরীয় ইতিহাস জুড়ে সমস্ত মন্দির প্রবেশদ্বার এ স্থাপন করা হত ভিতরে দেবতার উপস্থিতির প্রতিনিধিত্ব স্বরূপ। 
অন্যান্য অনুরূপ হায়ারোগ্লিফগুলির মধ্যে রয়েছে একটি বাজ, কিছু মৌলিক প্রথম দেবতাদের স্মরণিকা স্বরূপ, যাদেরকে বাজপাখি হিসাবে চিত্রিত করা হত এবং একজন উপবিষ্ট দেবতা বা দেবী । দেবীদের অনেক সময় ডিমের হায়ারোগ্লিফ দ্বারা সংজ্ঞায়িত, লিপিবদ্ধ করা হত যা আসলে সৃষ্টি এবং জন্মের প্রতীক অথবা কেউটে সাপের প্রতীক দিয়ে বোঝানো হত ।
প্রাচীন মিশরীয় বিশ্বাস অনুযায়ী মৃতদেরকে 'nṯr' বলা হতো কারণ তারা দেবতাদের মত গণ্য হত যদিও এই শব্দটি খুব কমই মিশরের কম সংখ্যক অতিপ্রাকৃত প্রাণীর ক্ষেত্রে প্রযোজ্য হত, যা আধুনিক পণ্ডিতরা প্রায়ই "দৈত্য" (অসুর) বলে গণ্য করেন । মিশরের ধর্মীয় চিত্রশিল্পে স্থান, বস্তু এমনকি কোন ধারণাকেও মানুষের আকারে গড়ে তোলা হত। 
দেবতা এবং অন্যান্য মানুষের মধ্যে এই সূক্ষ্ম পার্থক্য বোঝানোর জন্য, পণ্ডিতরা "দেবতা" র বিভিন্ন সংজ্ঞা প্রস্তাব করেছেন । একটি ব্যাপকভাবে গ্রহণযোগ্য সংজ্ঞা হল জ্যান অ্যাস্ম্যান (Jan Assmann) দ্বারা প্রস্তাবিত; তিনি বলেছেন যে একটি দেবতার একটি নির্দিষ্ট পূজাপদ্ধতি (cult) থাকবে, তিনি মহাবিশ্বের কোন না কোন দিকের সাথে সংশ্লিষ্ট থাকবেন এবং পুরাণ বা অন্য কোন প্রাচীন গ্রন্থে তাঁর উল্লেখ থাকবে । দিমিত্রি মিক্স(Dimitri Meeks) দ্বারা প্রস্তাবিত একটি ভিন্ন সংজ্ঞা অনুসারে, 'ntr' যে কোনও কারোর জন্য প্রযোজ্য হতে পারে, যদি তাঁকে কেন্দ্র করে কোন ধর্মীয় আচার অনুষ্ঠান পালন করা হয়ে থাকে। এই সংজ্ঞা অনুযায়ী, রাজ্যাভিষেক এর পরে রাজারাও দেবতা তে পরিণত হতেন। এমনকি সাধারণ মানুষও মৃত্যু এবং পারলৌকিক সংস্কার সম্পন্ন হওয়ার পরে দেবতাতে রূপান্তরিত হতেন।